Henriette Kjær (KF), 2002-11-07:
Jeg er glad for den store opbakning til forslaget, som jeg synes er en landvinding i forhold til indsatsen over for narkomanerne, så derfor vil jeg gerne sige tak for de positive tilkendegivelser.
Så har narkomanen altså krav på og lov til selv at finde et sted, blive behandlet og sende regningen til amtet.
Hvis amtet ikke vil betale, skal der klages til de sociale nævn, og lovgivningen er jo helt klar: Det er en 14-dages-behandlingsgaranti, man har.
Derfor kan der ikke være tvivl om udfaldet af en sådan klage.
Så blev der spurgt, om 14 dage ikke var for lang tid.
Der har jo også været røster fremme om, at det er for kort
tid, inden en behandling skal iværksættes.
Men det er, fordi det tager de her 14 dage at udrede en persons liv, at kortlægge, hvad der skal til af foranstaltninger, også i forhold til en eventuel familie, børn, og hvad det i øvrigt kan være.
Men det, jeg i hvert fald har hørt fra behandlere, er, at man faktisk ikke kan gøre det hurtigere i forhold til at finde et egnet behandlingssted til vedkommende.
Så har der også været spørgsmål, om det ikke skal præciseres, at det skal være stoffri døgnbehandling.
Nu skal det ikke nødvendigvis være døgnbehandling; der er også nogle, der ville kunne få gavn af at få en ambulant behandling, men stoffri skal den selvfølgelig være.
Der kan ikke blive tale om det, der står i et af høringssvarene, hvor man henviser til en metadonbehandling; det er ikke en social behandlingsgaranti som den, der er tale om her, der er vi mere ovre i sundhedsafdelingen, og det har det her forslag ikke noget med at gøre. Så blev der rejst et spørgsmål fra Socialdemokratiets side med hensyn til Amtsrådsforeningens høringssvar, der problematiserer, hvis narkomanen selv finder et behandlingssted.
Der bliver spurgt, om ikke det kan være et problem, fordi det kan være, at der er noget, narkomanen ikke selv har taget højde for.
Men jeg synes virkelig, at det er vigtigt, og at vi også må erkende, at vi er nået dertil, hvor vi bør stole på brugeren selv, narkomanen, for selv om de er i en håbløs situation, er de i langt de fleste tilfælde godt klar over, hvad det er, der skal til, og hvad deres behov er.
Og selvfølgelig vil de også få vejledning, som jeg bestemt også tror de vil tage til sig.
Jeg synes, det er vigtigt, at man har den tiltro til dem, stoler så meget på dem, at hvis de har hørt fra andre narkomaner om et godt sted, et sted, hvor de føler, at de vil have det godt og få den behandling, de har behov for, så skal de altså have lov til at vælge et andet behandlingssted.
Med hensyn til økonomien er det jo kun godkendte private behandlingssteder, man kan blive henvist til.
Der er det amtet, der har godkendt det her behandlingssted, og der må man også gå ud fra, at man selvfølgelig har lagt nogle økonomiske parametre ind, sådan at det ikke er en helt urimelig prisfastsættelse, der bliver tale om.
Så det vil jeg nu også mene der er taget højde for, men selvfølgelig skal vi ikke udnyttes i den gode sags tjeneste, så det er noget, vi vil følge. Apropos det med at følge, så er jeg fuldstændig indstillet på, at vi skal overvåge det her - det skal fungere.
Det var også et af resultaterne af projektet med skibet »Håbet«, der var ude at sejle, hvor de havde forskellige høringer rundtomkring.
Og noget af det, man efterspurgte netop fra brugernes side, var: Vi vil gerne have, at der bliver fulgt op på det her, at man hele tiden følger med i, hvordan det så går. Så jeg er indstillet på, at vi finder en eller anden form for evaluering og følger lovforslaget.
Så må vi lige finde ud af under udvalgsbehandlingen, i hvilken form det skal være. Så alt i alt vil jeg sige tak for de forskellige indlæg, også for de problemstillinger, der blev rejst.
Vi kan jo arbejde videre med det for at få de spørgsmål, der kunne være, fuldstændig belyst.